Wes-Kaap-damvlakke styg minimaal, gebruikers gewaarskuFoto: Pixabay.com Die stad Kaapstad het ŉ verklaring uitgereik waarin hy die publiek maan om nie waterbesparing te staak nie. Volgens Xanthea Limberg, Kaapstad se burgemeesterskomiteelid vir informele nedersettings en waterdienste, het damvlakke slegs met 3,7% gestyg sedert 6 Junie toe storms die Wes-Kaap begin teister het. “Die waterkrisis is duidelik steeds ŉ krisis,” het Limberg gesê. Volgens haar bly vlak 4-waterbeperkings ingestel vir ŉ onbepaalde tydperk. “Afgesien daarvan dat dit volhoubaar moet wees, moet ons ook ekstra waterreserwes opbou. Dit kan ŉ paar seisoene van normale reënval verg voor ons damvlakke weer herstel. Ons moet ook onthou ŉ selfs moeiliker somer word vir 2018 voorspel.” Limberg het ook gesê alle gebruikers moet minder as 100 liter water per persoon per dag gebruik. Die stad het die howe gemaan om strenger op te tree teen oortredings van die vlak 4-waterbeperkings en het ŉ maksimum boete van R5 000 ingestel. “Dit kan selfs tot R10 000 styg en boonop tronkstraf tot gevolg hê indien die persoon aanhoudend oortree.”